Die enigste manier om dié historiese onregte reg te stel, is om weg te doen met Afrikaans as onderrigtaal, skryf die EFF-leier, Julius Malema, in navorsing wat hy gedoen het vir die BA-honneursgraad in filosofie wat hy in September by Unisa verwerf het.
Rapport het Malema se 2016-navorsingsverslag bekom met ’n aansoek kragtens die Wet op die Bevordering van Toegang tot Inligting (Paia).
“Dit is die skrywer se siening dat die oproep dat Afrikaans moet val essensieel ’n oproep is vir die
“Wanneer Afrikaans val, word die toestande geskep waarin ’n meer gelyke samelewing verbeel kan word. Een wat kan lei tot ware versoening, maatskaplike geregtigheid, ekonomiese bevryding, en die einde van die taalkundige en kulturele oorheersing deur wit Afrikaners.”
Dié oorheersing het al met die koms van Jan van Riebeeck begin, maar is ná 1948 geformaliseer deur die Nasionale Party, wie se polisie na raming meer as 170 jong betogers op 16 Junie 1976 doodgeskiet het – die dag toe Afrikaans vir baie swart Suid-Afrikaners ’n simbool van verdrukking geword het.
Malema verwys nie na die feit dat daar geen uitsluitlik Afrikaanse universiteit in Suid-Afrika oor is nie.
Hy gee wel toe dat ook Engels die inheemse tale “oorheers”, maar vra nie vir die wegdoen met Engels nie.
“Die huidige stryd vir die beëindiging van wit heerskappy, wat voortleef in die Afrikaanse taal, gebeur hoofsaaklik omdat die jeug glo dat nie genoeg in die verlede gedoen is om ware vryheid te verseker nie. Dit is my siening na aanleiding van my navorsing dat jong swart mense vir ware vryheid veg sonder om te wil hoor wat die ou garde daaroor te sê het, deels omdat die ou garde self nie genoeg gedoen het om vryheid in ons leeftyd ’n werklikheid te maak nie.”